Dohoda medzi vládou Slovenskej republiky
a  RADOU MINISTROV Srbska a Čiernej Hory
o  rozvojovej spolupráci

Vláda Slovenskej republiky a Rada ministrov Srbska a Čiernej Hory, ďalej spoločne nazývané ”zmluvné strany”

v duchu priateľských vzťahov medzi obidvoma štátmi,

vedené želaním podporovať vzájomnú spoluprácu a rozvoj, 

uvedomujúc si dôležitosť a význam rozvojovej pomoci,  

sa za účelom naplnenia týchto cieľov  dohodli takto :  

Článok 1
Definície pojmov

Pre účely tejto dohody sa rozumie :  

”Národným programom oficiálnej rozvojovej  pomoci”  	
- hlavný nástroj Slovenskej republiky na poskytovanie oficiálnej rozvojovej pomoci príjemcovi pomoci, ktorý bol schválený vládou Slovenskej republiky 

”finančnými prostriedkami”  
- prostriedky alokované v rámci Národného programu oficiálnej rozvojovej pomoci a poskytované príjemcovi

”poskytovateľom”
 - Slovenská republika

”príjemcom”  
- Srbsko a Čierna Hora

“pracovník” 
- občan Slovenskej republiky a zároveň zamestnanec subjektu poskytovateľa, ktorý sa zúčastňuje na projektoch poskytovateľa v krajine príjemcu.

Článok 2
Predmet a pôsobnosť dohody

Táto dohoda vymedzuje všeobecné podmienky rozvojovej spolupráce medzi Slovenskou republikou a Srbskom a Čiernou Horou. Tieto podmienky sa vzťahujú na poskytnutie oficiálnej rozvojovej pomoci príjemcovi v rámci Národného programu oficiálnej rozvojovej pomoci Slovenskej  republiky. Príjemca zabezpečí efektívne využitie tejto pomoci a realizáciu opatrení na zabránenie neoprávneného použitia alebo zadržania finančných prostriedkov poskytnutých v rámci tejto pomoci a dodržanie podmienok, za ktorých sa tieto prostriedky poskytli. 

Článok 3
Príslušné orgány

(1) Príslušnými orgánmi zmluvných strán na vykonávanie tejto dohody sú :

V Slovenskej republike :
Ministerstvo zahraničných vecí 
Hlboká cesta 2 
833 36 Bratislava

V Srbsku - Čiernej Hore : 
Ministerstvo zahraničných ekonomických vzťahov 
24-26 Kneza Millosa
11000 Belgrade

(2) 	Akákoľvek komunikácia príslušných orgánov v rámci tejto dohody sa bude uskutočňovať v anglickom jazyku.

Článok 4
Financovanie

(1) Poskytovanie finančných prostriedkov v rámci Národného programu oficiálnej rozvojovej pomoci sa bude uskutočňovať v súlade s vnútroštátnymi právnymi predpismi Slovenskej republiky. Rovnako sa bude postupovať aj pri účtovaní týchto prostriedkov.

(2) Platby vykonané v rámci tejto dohody sa budú realizovať v slovenskej korune.

(3) Finančné prostriedky, ktoré poskytuje alebo ku ktorých poskytovaniu prispieva Slovenská republika, sa použijú výlučne na účely dohodnutých projektov/programov a v rámci týchto projektov/programov, s výnimkou článku 7 odsek 3. Tieto finančné prostriedky budú uvoľňované len v súlade s ustanoveniami finančného memoranda týkajúceho sa príslušných projektov/programov.

Článok 5
Obstaranie tovarov a služieb

(1) Obstaranie tovarov, prác a služieb sa bude uskutočňovať v súlade s vnútroštátnymi právnymi predpismi poskytovateľa.

(2) Tovary a služby poskytované slovenskými organizáciami v rámci oficiálnej rozvojovej pomoci podľa tejto zmluvy budú oslobodené od cla, daní a iných platieb v krajine  príjemcu.

(3) Tovar zaobstaraný poskytovateľom v rámci tejto dohody sa po skončení projektu/programu stane majetkom Srbska a Čiernej Hory.

Článok 6
Finančné memorandum

(1) Výška oficiálnej rozvojovej pomoci a konkrétne podmienky jej poskytnutia najmä podmienky prevodu prostriedkov z účtu Ministerstva zahraničných vecí Slovenskej republiky, pravidlá pre účtovanie a audit, pravidlá pre monitorovanie a podávanie správ, spôsob implementácie projektov/programov a pravidlá pre realokáciu prostriedkov budú dohodnuté vo finančnom memorande. 

(2) Finančné memorandum sa musí priamo odvolávať na túto dohodu a podmienky tejto dohody sú pre takéto finančné memorandum platné, pokiaľ nie je uvedené inak.

Článok 7
Podmienky pre vyslaný personál poskytovateľa

(1) Srbsko a Čierna Hora bude informovať Veľvyslanectvo Slovenskej republiky v Srbsku a Čiernej Hore o každej mimoriadnej situácii, alebo o núdzovom stave v krajine. V prípade, že niektorá zmluvná strana považuje podobné udalosti za “vyššiu moc” alebo sa domnieva, že by mohli ohroziť implementáciu projektov alebo programov spolupráce, ktorákoľvek zmluvná strana môže požiadať o okamžité konzultácie. V rámci týchto konzultácií poskytne Srbsko a Čierna Hora informácie o všetkých bezpečnostných nariadeniach, alebo iných obmedzeniach vzťahujúcich sa na osoby, ktoré nie sú občanmi Srbska a Čiernej Hory.

(2) Poskytovateľ môže z bezpečnostných dôvodov vydať konkrétne pokyny pre pracovníkov. Medzi tieto pokyny môže patriť aj príkaz opustiť Srbsko a Čiernu Horu. Pracovníci, ktorí uposlúchnu takéto pokyny alebo podniknú iné preventívne kroky, ktoré sú za daných okolností primerané, nebudú braní na zodpovednosť za porušenie povinností vyplývajúcich z ich pracovnej zmluvy.

(3) Náklady, ktoré vzniknú poskytovateľovi na zaistenie bezpečnosti pracovníkov, sa budú financovať z prostriedkov, ktoré poskytne Slovensko Srbsku a Čiernej Hore ako oficiálnu rozvojovú pomoc.

(4) Srbsko a Čierna Hora nesie celé riziko, ktoré vyplýva alebo vzniklo v súvislosti s aktivitami vykonávanými v rámci tejto dohody. Srbsko a Čierna Hora je zodpovedná najmä za riešenie všetkých sťažností, ktoré tretie strany podajú proti Slovensku, proti slovenským oficiálnym inštitúciám alebo proti slovenským predstaviteľom ako aj spoločnostiam, inštitúciám alebo osobám spadajúcim pod túto dohodu, a ktoré vyplývajú z aktivít vykonávaných v rámci tejto dohody alebo s nimi priamo súvisia.

(5) Srbsko a Čierna Hora pracovníkom zaručí:

a)	promptné vybavenie a vydanie bezplatných víz umožňujúcich viacnásobný vstup, opakovaný vstup a odchod z krajiny počas celej doby ich pôsobenia;

b)	slobodný pohyb vo vnútri krajiny a právo vstúpiť do krajiny a odísť z nej v rozsahu potrebnom na implementáciu projektu/programu;

c)	promptné vydanie všetkých potrebných povolení alebo licencií, ako je napríklad povolenie k pobytu, pracovné povolenie a povolenie na vykonávanie odbornej činnosti, ako aj oslobodenie od imigračných obmedzení a povinnosti registrácie cudzincov v dobe, na ktorú sa vzťahuje táto dohoda;

d)	oslobodenie od povinnosti slúžiť vo vojenských silách a vykonávať akékoľvek ďalšie povinné služby, toto oslobodenie sa nevzťahuje na občanov Srbska a Čiernej Hory;

e)	oslobodenie od dane z príjmov fyzických osôb, prípadne oslobodenie od vyberania ďalších priamych daní vyberaných na území príjemcu pre príjmy zo závislej činnosti a pre funkčné požitky poskytované Ministerstvom zahraničných vecí SR alebo zamestnávateľom, ktorý sa zaviazal poskytovať služby, alebo dodať tovar na základe zmluvy s MZV SR buď priamo, alebo ako subdodávateľ, 

f)	prístup k najkvalitnejším zdravotníckym službám a zariadeniam dostupným v krajine bez ohľadu na to, či sú verejné alebo súkromné. ~~Slovensko spätne uhradí riadne platby. Tieto náklady sa budú financovať zo slovenských prostriedkov vyčlenených na projekt/program, ku ktorému je pracovník priradený;~~

g)	možnosti repatriácie počas vnútroštátnej alebo medzinárodnej krízy, ktoré sú rovnocenné s možnosťami poskytovanými pracovníkom diplomatických misií;

h)	právo na bezcolný dovoz a opätovný vývoz profesionálnych zariadení a tovarov, ktoré pracovníci potrebujú na plnenie svojich úloh.

(6) Srbsko a Čierna Hora môže požiadať o odvolanie alebo o výmenu ktoréhokoľvek z  pracovníkov poskytnutých Slovenskom, ktorého prácu alebo správanie považuje za neuspokojivé.

Článok 8
Použitie loga

Každá zmluvná strana bude pri realizácii ustanovení tejto dohody používať logo oficiálnej rozvojovej pomoci Slovenskej republiky bez predchádzajúcej konzultácie alebo schválenia. 

Článok 9
Výhrady

(1) Finančné prostriedky poskytnuté príjemcovi z Národného programu oficiálnej rozvojovej pomoci nesmú byť príjemcom použité na úhradu daní, ciel a iných platieb. 

(2) Poskytovateľ si vyhradzuje právo požadovať vrátenie finančných prostriedkov, a to v plnej výške alebo časti, ak prijímateľ nepoužil prostriedky na účel, na ktorý boli určené. Zmluvné strany budú viesť vzájomné konzultácie za účelom nájsť riešenie skôr než poskytovateľ vykoná svoje právo na vrátenie plnej výšky alebo časti finančných prostriedkov.

Článok 10
Riešenie sporov

Prípadné spory, ktoré by vyplynuli z interpretácie alebo z vykonávania ustanovení tejto dohody, sa budú riešiť vzájomnými rokovaniami medzi zmluvnými stranami.

Článok 11
Záverečné ustanovenia

(1) 	Táto dohoda sa uzaviera na dobu troch rokov.   

(2) 	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť 30 dní odo dňa doručenia druhej nóty o tomto schválení.

(3) 	Každá zo zmluvných strán môže túto dohodu písomne vypovedať, a to so šesťmesačnou výpovednou lehotou počítanou od doručenia oznámenia o výpovedi druhej zmluvnej strane.

(4) 	Táto dohoda môže byť menená alebo dopĺňaná na základe vzájomnej dohody zmluvných strán. Zmeny a doplnky musia byť vykonané písomnou formou.

(5) 	Záväzky už plnené, ale ku dňu ukončenia platnosti dohody ešte neukončené, sa budú riadiť jej ustanoveniami až do ich úplného splnenia.

Dané v  	      dňa 		v dvoch pôvodných vyhotoveniach v anglickom jazyku.

Za vládu Slovenskej republiky 				Za Radu ministrov Srbska a Čiernej Hory

__________________________				____________________________
          Eduard Kukan						Goran Svilanović
 minister zahraničných vecí SR				     minister zahraničných  SČH